Koebaai kaderontplooiing met nuwe beleidLeon Schreiber (Foto verskaf deur die DA) Die DA het Donderdag aankondig dat die Suid-Afrikaanse kabinet ŉ beleid van die DA as amptelike beleid aanvaar het in ŉ gebied wat noodsaaklik is vir die land se oorlewing en toekoms. Leon Schreiber, die DA se skaduminister oor staatsdiens en administrasie, sê dit is die eerste keer in ons demokratiese geskiedenis dat só iets gebeur. Die nasionale raamwerk vir die professionalisering van die staatsdiens, wat op 19 Oktober 2022 deur die kabinet goedgekeur is, het geheel en al die DA se beleid vir die afskaffing van kaderontplooiing aanvaar sodat dit vervang kan word met merietegebaseerde aanstellings in die staatsdiens. “As die hoogste uitvoerende besluitnemende liggaam in die land beteken die kabinet se aanvaarding van hierdie beleid dat pres. Cyril Ramaphosa se regering erken dat die DA se merietegebaseerde aanstellingsbeleid die enigste manier is hoe ons ons land se korrupte staatsektor kan begin herbou.” Dié raamwerk sal nou die hoogste beleidsriglyn in die staatsdiens wees en dit beteken dat alle ander wetgewende beleidsbesluite in die staatsdiens gewysig sal moet word om seker te maak dat alle kaderontplooiing uitgeroei word. “Die DA sal met hand en tand baklei om seker te maak dat dit in elke sfeer in elke instansie van die regering gebeur. Die raamwerk het erken dat ‘werwing en keuringspraktyke gebaseer op ontplooiing berug geword het en tot sinisme gelei het’.” In nog ŉ duidelike verwysing na die DA se voortgesette hofsaak om kaderontplooiing ongrondwetlik en onwettig te verklaar, erken die beleid ook dat “sommige selfs [die grondwetlikheid van kaderontplooiing] bevraagteken wat betref die beginsel van gelykheid”. “Nou dat die DA hierdie geveg vir beleid gewen het, gaan ons verder fokus op ons geveg in die howe en ook ŉ nuwe front open om seker te maak dat hierdie nuwe beleid afgedwing word. Ons gaan daarom dringend aan pres. Cyril Ramaphosa skryf en versoek dat hy sy vorige besluit, om die DA se hofsaak teen kaderontplooiing teen te staan, terug te trek. “Die feit is dat die afskaffing van kaderontplooiing nou amptelike regeringsbeleid is en dit maak geen sin vir die president om ons hofsaak verder teen te staan nie. Schreiber voeg by die DA sal ook die speaker van die nasionale vergadering versoek om die DA se Stop Kaderontplooiingswetsontwerp terug te stuur na die komitee om hierdie wetsontwerp te aanvaar in lyn met die nuwe beleid. “Die aanvaarding van DA-beleid as amptelike regeringsbeleid is ŉ enorme deurbraak in ons demokratiese geskiedenis. Dit bevestig dat selfs die ANC nou aanvaar dat die DA se beleide en idees gereed is om in regering te kom. Ons gaan daarom aanhou werk om kaderontplooiing af te skaf deur die howe en die instelling van hierdie nuwe beleid. Die DA is gereed om te regeer.” Lees meer.